
Universitetets retningslinjer for fordeling av arbeidsoppgaver for tilsatte i undervisnings- og forskerstillinger er veiledende, og ledelsen ved den enkelte avdeling/grunnenhet må derfor tilpasse disse til egne oppgaver, behov og tilgjengelige ressurser. Hvis en avdeling/grunnenhet foretar lokale tilpasninger som går ut over rammene i disse retningslinjene, skal dette orienteres om skriftlig til universitetsdirektøren.

1. Professor og førsteamanuensis (samt amanuensis)

1.1.   Arbeidsåret, arbeidstid, ferier og arbeidssted

Arbeidsåret tilsvarer arbeidsåret for arbeidstakere i staten, med 37,5 timer netto pr. uke, med ferier og feriegodtgjørelse etter ferielovens bestemmelser slik de praktiseres for statstjenestemenn. Ferie i undervisningsåret må avtales med grunnenheten og kan ikke legges slik at undervisningen blir berørt.

Normalt skal det utføres 1695 arbeidstimer i et år. Ansatte som fyller 60 år før 1. september har rett til 1 ukes ekstra ferie fra og med dette året, og et normalt arbeidsår vil da utgjøre 1657 arbeidstimer.

Alle tilsatte ved Universitet i Tromsø skal være tilstede på arbeidsplassen i arbeidstiden, med mindre faglige grunner tilsier at arbeidet legges til andre steder. I slike tilfeller skal dette gjøres etter samtykke med ledelsen ved grunnenheten og i samsvar med gjeldende regler for fravær.

1.2. 
Definisjoner av arbeidsoppgaver

Arbeidet til ansatte i professorater og førsteamanuensisstillinger deles i følgende kategorier:

Forskningsdelen
omfatter planlegging, tilrettelegging, gjennomføring og dokumentasjon av egen forskning, annen faglig egenutvikling og forskningsformidling.

Undervisnings- og 

samlingsdelen 
omfatter undervisning, for- og etterarbeid, oppfølging, veiledning, eksamens- og sensorarbeid som følger med undervisningen, annen kunnskapsformidling og deltakelse i komiteer/råd/utvalg.

Samlingsarbeid gjelder stillinger ved Tromsø Museum (pkt. 3) og arbeidet omfatter et ansvar for å bygge opp, drive og vedlikeholde vitenskapelige samlinger.
Administrasjonsdelen
Faglig administrasjon
: Fagmiljøets undervisnings- og forskningsplanlegging, faglig bedømmelsesarbeid til vitenskapelige stillinger ved Universitetet i Tromsø og deltakelse i faglige utvalg.


Annen administrasjon: Deltakelse i styrer og råd samt ikke-faglige utvalg på alle nivåer.

Formidling er en naturlig del av både forskning og undervisning, og fordelingen av arbeidstid til formidling mellom kategoriene, må gjøres ut fra skjønn.

1.3. 
Fordeling av arbeidsoppgaver innenfor normal arbeidstid

Tilsatte ved den enkelte grunnenhet skal til sammen levere forskning og undervisning innenfor en normalramme på 50 % til forskningsdelen og 50% til undervisnings- og administrasjonsdelen.

For den enkelte kan arbeidsoppgavene være fordelt slik at man i én tidsperiode avtaler økt innsats innen undervisning eller administrasjon mot tilsvarende økt forskningsinnsats i en annen periode. Avtaler mellom enheten og den enkelte ansatte skal være skriftlig i form av arbeidsplaner, og det er arbeidsgivers ansvar å føre kontroll med og dokumentere ansattes arbeidstid.

Permisjon fra del av stilling skal gis med lik fordeling mellom arbeidsoppgaver i de ulike kategoriene hvis ikke annet er vedtatt. Forskningstermin etter gjeldende regler inngår ikke i normalfordelingen av arbeidsoppgavene.

1.3.1.

Forskningsdelen

Den enkelte professor/førsteamanuensis har både rett og plikt til å drive forskning i sin arbeidstid. Dersom det er klart at den tilsatte ikke oppfyller/kan oppfylle sine forskningsoppgaver, kan ledelsen ved enheten pålegge at en større del av arbeidstiden brukes til andre oppgaver enn forskning. Dette kan først gjøres etter at arbeidsgiver i samarbeid med den tilsatte har kartlagt årsaken til at forsknings​​oppgavene ikke er oppfylt, og aktivt gått inn for å legge til rette før forskningsinnsats.

1.3.2.

Undervisningsdelen

Ved tidsnormering av undervisningen skal det tas hensyn til samlet gjennomsnittlig arbeidstid inkludert nødvendig for- og etterarbeid. Med forarbeid menes f.eks. innarbeiding av nytt stoff, tilrettelegging av undervisningen, istandsetting til laboratorieøvelser samt utvikling av nye kursopplegg og nye undervisningsformer. Med etterarbeid menes f.eks. evaluering av undervisning, retting av oppgaver, retting av journaler, eksamen og studentoppfølging. 

Det benyttes følgende normer:

· Vekt 1: En time undervisning som kun krever tilstedeværelse, settes til 1 arbeidstime.

· Vekt 2: En time undervisning med begrenset forberedelse/etterarbeid, settes til 2 arbeidstimer.

· Vekt 3: En time undervisning som krever forberedelse og/eller etterarbeid av et visst omfang, settes lik 3 arbeidstimer.

· Vekt 4: En time undervisning som krever betydelig forberedelse og/eller etterarbeid, settes  

       lik 4 arbeidstimer.

Ved kurs med mer enn 20 studenter kan det ved grunnenheten fastsettes en norm for veiledning og evalueringsarbeid pr. student ved det enkelte kurs. Arbeidstiden for merarbeidet ut over 20 studenter skal godskrives time for time ut fra den vedtatte normen.

Ved beregning av arbeidstid kan en undervisningstime på 45 minutter regnes som en klokketime (60 minutter), og instituttledelsen skal i samarbeid med det enkelte fagmiljø finne riktig vekting i forhold til arbeidsmengde ved ulike kursopplegg.

Med "veiledning" kan forstås (ikke uttømmende): veiledning av doktorgradsstudent, veiledning av hovedfag- og masterstudent, veiledning ved gjennomføring av diplomoppgave, veiledning ved gjennomføring av semesteroppgave, prosjekt mv., praksisveiledning, lærerveiledning og konferansetime. Type, omfang og gjennomføring av veiledningsoppgaver vil variere ved de ulike fagmiljø. Veiledning kan være en naturlig del av egen gjennomført undervisning og bør i så fall inngå i undervisningens vekt. I andre tilfeller er veiledning en selvstendig oppgave som kan arbeidstids​normeres særskilt med inntil ca. 320 arbeidstimer:

· For 30 studiepoengsoppgaver godskrives totalt inntil 50 arbeidstimer pr. oppgave

· For 60 studiepoengsoppgaver godskrives totalt inntil 80 arbeidstimer pr. oppgave

· For 90 studiepoengsoppgaver godskrives totalt inntil 100 arbeidstimer pr. oppgave

· For doktorgradsoppgaver kan det godskrives totalt inntil 240 arbeidstimer 

Oppgaveretting og eksamensarbeid utenfor egen undervisning kan arbeidstidsnormeres særskilt.

1.3.3.

Administrasjonsdelen

Enkelte administrative arbeidsoppgaver kan tidsnormeres særskilt, og større arbeidsoppgaver bør vurderes tidsnormert samlet. Samlet tid til administrasjon bør normalt ikke overstige 200 timer pr. år.

1.4. 
Særlige oppgaver

Enkelte særlige oppgaver kan gi fritak fra ordinære arbeidsoppgaver. Alternativt kan oppgaven honoreres som ekstra arbeid, og det forutsettes da at oppgaven ikke er gitt annet økonomisk vederlag. Eventuelt fritak fra ordinære arbeidsoppgaver skal belastes tidsmessig likt mellom de ulike kategoriene med mindre annet er bestemt i retningslinjene.

1.4.1.

Lokale verv

Dekan ved Det humanistiske fakultet, dekan ved Det juridiske fakultet, dekan ved Det matematisk-naturvitenskapelige fakultet, dekan ved Det medisinske fakultet, dekan ved Det samfunnsvitenskapelige fakultet og høgskolerekor ved NFH:

Godskrives med fullt fritak fra oppgaver i undervisningsdelen.

Prodekan ved Det humanistiske fakultet, prodekan ved Det juridiske fakultet, prodekan ved Det matematisk-naturvitenskapelige fakultet, prodekan ved Det medisinske fakultet, prodekan ved Det samfunnsvitenskapelige fakultet og høgskoleprorektor ved NFH:

Fakultetet/NFH fastsetter i hvor stor grad prodekan/høgskoleprorektor skal være tillagt forsknings- og undervisningsoppgaver.

Valgt leder ved enhetene

· Leder ved Tromsø Museum godskrives med fullt fritak fra oppgaver i undervisnings- og samlingsdelen.

Øvrige funksjoner ved fakultetene/NFH og enhetene skal gjøres innenfor den rammen som er avtalt til administrasjon. Fakultetene/NFH og enhetene bestemmer selv hvilke funksjoner som er innenfor denne avgrensningen. Ansatte som pålegges særlige oppgaver, f.eks. store service​forpliktelser, utreder spesielle saker av interesse for enheten, utvikler nye studietilbud, ut​vikler/utprøver nye undervisningsmetoder eller materiell mv., kan godskrives individuelt for dette. Oppgaver som det gis særskilt honorar for, skal ikke godskrives. 

1.4.2. Sentrale verv 

· Ordinært medlem av universitetsstyret godskrives undervisningsdelen med et antall arbeidstimer pr. år som svarer til 20 % av hel stilling.  

· For ordinært medlem av universitetsstyret, som er tilsatt i stipendiat- eller postdoktorstilling med undervisning eller annet arbeid som tilsvarer 25 % av stillingen, fastsettes følgende to alternative godskrivingsordninger:    

1. 20 % av stillingen benyttes til undervisning/annet arbeid, stillingsandelen til      

      forskning/forskerutdanning utgjør 60 %. Stipendiat-/postdoktorperioden forlenges med    

      2,4 måneder pr år styrevervet er utført. 

2.  Undervisningsdelen/annet arbeid godskrives med et antall arbeidstimer pr.år som svarer til   

      20 % av hel stilling. 

· Etter universitetsstyrets bestemmelse kan medlem av andre sentrale organer godskrives undervisningsdelen med inntil 70 arbeidstimer pr. år. Leder med særlig arbeidsbelastning kan godskrives ytterligere inntil 35 timer. 

1.4.3. Verv i nasjonale/internasjonale organer 

Hvis vervet har interesse for Universitetet kan det godskrives individuelt etter avtale med leder for enheten. Oppdrag som det gis særskilt honorar for skal ikke godskrives i arbeidsplanen.

1.5. 
Tillitsvalgtarbeid

Tillitsvalgtarbeid utføres i samsvar med hovedavtalen i staten og lokal avtale om frikjøp for tillitsvalgte. 

1.6. 
Arbeidsplaner

Det skal utformes planer som viser den enkeltes fordeling av arbeidsoppgaver på forskning, undervisning og administrasjon. Videre skal planene gi uttrykk for enhetens arbeidsoppgaver, behov og tilgjengelige ressurser.

Planene for fordeling av enhetens arbeidsoppgaver utformes slik at de blir redskaper for å planlegge og følge opp den faglige virksomheten ved enheten. Planene må utformes slik at de på en enkel måte kan brukes som grunnlag for f.eks. budsjett, årsmelding og øvrige styringsredskap.

2.
 Universitetslektor/førstelektor

For universitetslektor gjelder normalt følgende arbeidstidsfordeling:

· 75 % til undervisning, veiledning, eksamens- og sensurarbeid. 

· 15 % til faglig utviklingsarbeid 

· 10 % til administrasjon 

For øvrig gjelder punkt 1 så langt dette er relevant for stillingen. 

3. 
Stillinger ved Tromsø museum - Universitetsmuseet

3.1.
 Professorat

For professorat gjelder normalt følgende arbeidstidsfordeling:

· 50 % til forskningsdelen

· 50 % til undervisning, formidling, samlingsarbeid og administrasjon. 

· Nærmere bestemmelser om fordeling fastsettes eventuelt i betenkning for hver enkelt stilling.

For øvrig gjelder punkt 1 så langt dette er relevant for stillingen. 

3.2.
Amanuensis og førsteamanuensis 
Fordelingen av arbeidsoppgaver skal over tid være omlag 50 % til forskning, 20 % til samlingsarbeid, 20 % til formidling og 10 % til administrasjon. 

For øvrig gjelder punkt 1 så langt dette er relevant for stillingen. 

4. Åremålstilsatte instituttledere

Fakultetet/NFH fastsetter i hvor stor grad instituttlederstillingen skal være tillagt forsknings- og undervisningsoppgaver. Punkt 1 gjelder så langt det er relevant for stillingen.

5. 
Forsker

For forsker skal hoveddelen av arbeidet bestå av forskning, forskningsrelatert virksomhet og forskningsadministrasjon. Forsker kan videre veilede hovedfags- og doktorgradsstudenter. 

For øvrig gjelder punkt 1 så langt dette er relevant for stillingen. 

6. 
Bistilling (professor II, førsteamanuensis II, m.v.)

Arbeidsomfang for tilsatte i bistilling tilsvarer ca. 20 % av ordinær hovedstilling. Bistillings​innehaveren står i denne tiden til universitetets disposisjon, og kan pålegges oppgaver innen undervisning, veiledning, forskning og administrasjon. Arbeidets innhold og fordeling fastsettes etter avtale med enheten.

Undervisning, veiledning, eksamensarbeid og administrasjon arbeidstidsnormeres i samsvar med retningslinjer gitt i punkt 1. Det settes opp arbeidsplaner i samsvar med punkt 1.

7. 
Kombinerte stillinger

Det vises til eventuelle særskilte avtaler om arbeidsplikter og fordeling av disse.

Det settes opp arbeidsplaner i samsvar med pkt. 1.

8. 
Stipendiater

Det vises til egne reglementer for stipendiater. 
Det settes opp arbeidsplaner i samsvar med pkt. 1. 

9. Vitenskapelig assistent

Det vises til egne reglementer for vitenskapelig assistent. 
Det settes opp arbeidsplaner i samsvar med pkt. 1.

10. Relevante avtaler og regelverk 
Særavtale om lønns- og arbeidsvilkår for undervisnings- og forskerstillinger ved universitetene og høgskolene.

